**กัลฟ์ไลฟ์สต็อก 1** (อังกฤษ: Gulf Livestock 1) เป็นเรือบรรทุกปศุสัตว์จดทะเบียนสัญชาติปานามา ซึ่งอับปางลงห่างไปทางตะวันตกของเกาะอามามิ โอชิมะ 100 ไมล์ทะเล (185 กม.) ซึ่งอยู่ทางตะวันตกเฉียงใต้ของประเทศญี่ปุ่น ในวันที่ 2 กันยายน พ.ศ. 2563 เนื่องจากพายุไต้ฝุ่นไมสัก

เรือลำนี้ถูกสร้างขึ้นเป็นเรือบรรทุกในชื่อ *แมรสก์ วอเตอร์เฟิร์ด* (*Maersk Waterford*) โดยอู่ต่อเรือเฮเกมันน์ โรลันด์แวรฟ์ท เมืองแบร์นเนอ ประเทศเยอรมนี ได้รับการวางกระดูกงูในวันที่ 4 เมษายน 2545 ปล่อยลงน้ำในวันที่ 20 กันยายน และสร้างเสร็จในวันที่ 9 ธันวาคม ต่อมาได้รับการเปลี่ยนชื่อเป็น *ดานา ฮอลแลนเดีย* (*Dana Hollandia*) ในปี 2549, *ซีตัส เจ.* (*Cetus J.*) ในปี 2555 และในปี 2558 ได้มีการเปลี่ยนประเภทของเรือเป็นเรือบรรทุกปศุสัตว์ในชื่อ *ราห์เมห์* (*Rahmeh*) และในปี 2562 ได้มีการเปลี่ยนชื่อครั้งสุดท้ายเป็น *กัลฟ์ไลฟ์สต็อก 1* (*Gulf Livestock 1*) โดยมีตันกรอสของเรือ (gross tonnage) ที่ 6,370 ตันกรอส และมีระวางบรรทุกสูงสุด (deadweight tonnage) ที่ 8,372 ตันบรรทุกสูงสุด มีความยาววัดได้ 133.6 เมตร (438 ฟุต 4 นิ้ว) มีความกว้าง 19.4 เมตร (63 ฟุต 8 นิ้ว) และมีเครื่องยนต์ดีเซลเครื่องเดียวในการให้พลังงาน ทำความเร็วได้ 18 นอต

การเดินทางครั้งสุดท้าย
----------------------

ในการเดินทางครั้งสุดท้าย เรือ*กัลฟ์ไลฟ์สต็อก 1* ได้บรรทุกปศุสัตว์ไปทั้งสิ้น 5,867 ตัว เป็นเรือในสังกัดของบริษัทกัลฟ์เนวิเกชันโฮลดิง ซึ่งมีที่ตั้งอยู่ในสหรัฐอาหรับเอมิเรตส์ เรือเดินทางออกจากเมืองเนเพียร์ ประเทศนิวซีแลนด์ ในวันที่ 14 สิงหาคม มีกำหนดถึงท่าเรือจิงถัง เมืองถังชาน ประเทศจีนในวันที่ 11 กันยายน 2563

เรือได้ส่งสัญญาณฉุกเฉินจากทะเลจีนตะวันออก ทางตะวันตกของเกาะอามามิ โอชิมะของประเทศญี่ปุ่น ในเวลา 01:40 น. ของวันที่ 2 กันยายน 2563 ตามเวลาท้องถิ่นประเทศญี่ปุ่น (16:40 UTC วันที่ 1 กันยายน 2563) ผู้รอดชีวิตที่ได้รับการกู้ภัยเป็นคนแรก ระบุว่าเครื่องยนต์หลักเพียงเครื่องเดียวของเรือล้มเหลว ด้วยทะเลที่รุนแรงจากพายุไต้ฝุ่นไมสัก จากนั้นเรือได้จมลงหลังจากถูกคลื่นซัด โดยก่อนที่เรือจะอับปางลง กัปตันเรือวัย 34 ปีชาวฟิลิปปินส์ ได้ส่งข้อความไปบอกภรรยาทันที ว่าพายุไต้ฝุ่นอันเลวร้ายได้ทำให้เครื่องยนต์ของเรือล้มเหลว

โดยบนเรือนั้นบรรทุกลูกเรือไปทั้งสิ้น 43 คน เป็นชาวฟิลิปปินส์ 39 คน ชาวนิวซีแลนด์ 2 คน และ ชาวออสเตรเลีย 2 คน ซึ่งชาวออสเตรเลียทั้งสองคนนั้นเป็นสัตวแพทย์และผู้จัดการสต็อก

วันที่ 2 กันยายน มีการกู้ชีพหัวหน้าลูกเรือวัย 45 ปี ชาวฟิลิปปินส์ขึ้นมาได้อีกหนึ่งคนโดยรักษาความปลอดภัยชายฝั่งญี่ปุ่น วันที่ 4 กันยายน มีการพบตัวลูกเรือคนที่สองซึ่งไม่มีการตอบสนองต่อหน่วยยามฝั่ง และเสียชีวิตลงไม่นานหลังจากได้รับการกู้ภัย ในบริเวณเดียวกันนั้น ยังสามารถกู้ซากวัวขึ้นมาได้อีกหลายตัวรวมถึงเสื้อชูชีพอีกจำนวนหนึ่งด้วย ผู้รอดชีวิตรายที่สอง เป็นกลาสีปากเรือ (deckhand) วัย 30 ปีชาวฟิลิปปินส์ที่อยู่ในแพชูชีพ ซึ่งได้รับการกู้ภัยในช่วงบายสองโมงของวันที่ 4 กันยายน

อ้างอิง
-------

1. 1 2 3  "One rescued from sea, Kiwis still missing after live export ship that left Napier for China capsizes in storm". *NZ Herald*. 3 กันยายน 2020. สืบค้นเมื่อ 3 กันยายน 2020.
2. 1 2 3 4 5 6  "*Gulf Livestock 1* (9262883)". Miramar Ship Index. สืบค้นเมื่อ 4 September 2020.
3. 1 2  "Cargo ship with 43 crew and nearly 6,000 cattle sank off Japan, survivor says". *The Guardian*. 3 กันยายน 2020.
4. ↑  "Japanese coast guard looking for live export ship with 43 crew, thousands of cattle, missing during Typhoon Maysak". *ABC News*. 3 กันยายน 2020. สืบค้นเมื่อ 3 กันยายน 2020.
5. 1 2  Loomes, Phoebe; Khalil, Shireen (4 กันยายน 2020). "Australians caught on missing Gulf Livestock 1 ship after typhoon in Japan". *news.com.au*. สืบค้นเมื่อ 4 กันยายน 2020.
6. ↑  Lema, Karen; Blaza, Peter (5 กันยายน 2020). "'I am praying': captain's texts tell of ordeal of capsized cattle ship". Reuters. สืบค้นเมื่อ 5 กันยายน 2020.
7. 1 2  Sturmer, Jake (4 กันยายน 2020). "Japanese rescue crews find another survivor from missing live export ship". *ABC News*. สืบค้นเมื่อ 4 กันยายน 2020.
8. ↑  "Japan coastguard says second person found from capsized cattle ship has died". *The Guardian*. 4 กันยายน 2020.